Document ID: 32015R0516

REGOLAMENT TAL-KUMMISSJONI (UE) 2015/516
tas-26 ta' Marzu 2015
li jemenda r-Regolament (KE) Nru 874/2004 li jippreskrivi r-regoli tal-politika pubblika li jikkonċernaw l-implimentazzjoni u l-funzjonijiet tad-Dominju tal-Ogħla Livell .eu u l-prinċipji li jirregolaw ir-reġistrazzjoni
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 733/2002 tal-Parlament Ewropew u tal-Kunsill tat-22 ta' April 2002 dwar l-implimentazzjoni tal-Qasam tal-Ogħla Livell .eu (1), u b'mod partikolari l-Artikolu 5(1) tiegħu,
Wara li kkonsultat ir-Reġistru bi qbil mal-Artikolu 5(1) tar-Regolament (KE) Nru 733/2002,
Billi:
(1)
L-introduzzjoni tal-Ismijiet Internazzjonalizzati tad-Dominju (IDNs) ħolqot riskji ta' konfużjoni tal-ismijiet tad-dominju li ġew irreġistrati b'kaligrafji differenti, iżda li jistgħu joħolqu konfużjoni viżiva. Dan jista' jkun b'mod partikolari minħabba xebh viżiv bejn il-karattri kostituttivi tagħhom (pereżempju, bejn l-ittra żgħira taċ-Ċirilliku “п” u l-ittra żgħira tal-Latin “n”). Biex jitnaqqsu dawn ir-riskji, ir-Reġistru għandu jimplimenta kontrolli tekniċi, li jistgħu jwasslu għad-dikjarazzjoni ta' dawn l-IDNs bħala ineliġibbli għar-reġistrazzjoni. Tali kontrolli tekniċi għandhom ikunu f'konformità mal-istandards internazzjonali u jistgħu jiġu aġġornati minn żmien għal żmien.
(2)
Sabiex titkabbar is-sigurtà u l-kontrolli tal-abbużi dwar l-ismijiet tad-dominju .eu, jeħtieġ li jiġi żgurat li l-verifika min-naħa tar-Reġistru tal-validità tal-applikazzjonijiet għar-reġistrazzjoni sseħħ qabel u mhux biss wara r-reġistrazzjoni. Il-verifika għandha titwettaq fuq l-inizjattiva tar-Reġistru jew wara xi disputa fir-rigward tar-reġistrazzjoni tal-isem tad-dominju in kwistjoni.
(3)
L-operatur tar-Reġistru attwali tad-Dominju tal-Ogħla Livell .eu (TLD) ikkomunika lill-Kummissjoni li l-ismijiet tad-dominju “eurethix.eu”, “eurethics.eu” u “euthics.eu”, li qabel kienu riżervati mir-Reġistru skont l-Artikolu 17 tar-Regolament tal-Kummissjoni (KE) Nru 874/2004 (2), qatt ma huma se jintużaw u għalhekk għandhom jitneħħew mill-Artikolu msemmi u għandhom jiġu rilaxxati ladarba jiġi ppubblikat ir-Regolament emendat.
(4)
Meta l-IDNs ġew introdotti fl-ambitu tal-ismijiet tad-dominju .eu, l-użu ta' karattri speċjali, inklużi l-karattru ß (S qawwija Ġermaniża) u ς (Sigma finali tal-Grieg) ma kienx disponibbli. Peress li l-protokoll IDNA2008 ippermetta l-ġestjoni ta' dawk il-karattri, jixraq li dawn ikunu disponibbli għall-benefiċċju tal-lingwi uffiċjali tal-Unjoni. Wara konsultazzjonijiet mal-Istati Membri tal-UE, il-pajjiżi kandidati u l-Istati Membri taż-ŻEE, l-anness ġie aġġornat sabiex jinkorpora l-ismijiet tad-dominji li jkun fihom dawn il-karattri ġodda.
(5)
Fl-1 ta' Lulju 2013, il-Kroazja daħlet fl-Unjoni Ewropea. Għalhekk, il-Kroazja għandu jkollha l-possibbiltà li tirreġistra l-ismijiet tad-dominji li ġew riżervati għaliha, skont l-Artikolu 8 tar-Regolament (KE) Nru 874/2004 u l-emendi sussegwenti tiegħu.
(6)
L-inkorporazzjoni tar-Regolamenti .eu fil-Ftehim dwar iż-Żona Ekonomika Ewropea tippermetti lill-impriżi li jkollhom uffiċju reġistrat, amministrazzjoni ċentrali jew sede prinċipali tan-negozju tagħhom fl-Islanda, fin-Norveġja u fil-Liechtenstein, lill-organizzazzjonijiet stabbiliti fl-Islanda, fin-Norveġja u fil-Liechtenstein u lir-residenti fl- Islanda, fin-Norveġja u fil-Liechtenstein jirreġistraw ismijiet taħt it-TLD .eu.
(7)
Il-listi ta' ismijiet li jistgħu jiġu riżervati mill-Islanda, mil-Liechtenstein u min-Norveġja rispettivament, li sa issa huma stabbiliti fil-punt 2 tal-Anness, għandhom jiġu trasferiti għall-punt 1 tal-Anness.
(8)
Dik li kienet ir-Repubblika Jugoslava tal-Maċedonja, il-Montenegro u s-Serbja, bħala pajjiżi kandidati, għandhom jirriżervaw ismijiet rikonoxxuti madwar id-dinja li huma marbutin ma' kunċetti ġeografiċi u/jew ġeopolitiċi li jaffettwaw l-organizzazzjoni politika jew territorjali tagħhom, sabiex ikunu jistgħu jiġu reġistrati f'data aktar tard.
(9)
Għaldaqstant, u biex tiġi żgurata ċ-ċarezza legali tad-drittijiet tal-Istati Membri u tal-Istati Membri futuri, jeħtieġ li l-listi fl-Anness tar-Regolament (KE) Nru 874/2004 (kif diġà emendati) jiġu aġġornati, sabiex iqisu l-ismijiet li fihom karattri li qabel ma kinux disponibbli, l-ismijiet li jistgħu jiġu riżervati u l-ismijiet li jistgħu jiġu rreġistrati.
(10)
Għaldaqstant, ir-Regolament (KE) Nru 874/2004 għandu jiġi emendat skont dan.
(11)
L-EURid, l-operatur tar-Reġistru .eu, ġie kkonsultat dwar il-miżuri stipulati f'dan ir-Regolament f'konformità mar-Regolament (KE) Nru 733/2002.
(12)
Il-miżuri stipulati f'dan ir-Regolament huma konformi mal-opinjoni tal-Kumitat għall-Komunikazzjoni (3),
ADOTTAT DAN IR-REGOLAMENT:
Artikolu 1
Ir-Regolament (KE) Nru 874/2004 huwa emendat kif ġej:
(1)
fl-Artikolu 3, it-tielet paragrafu huwa sostitwit b'dan li ġej:
“Kull verifika min-naħa tar-Reġistru tal-validità tal-applikazzjonijiet tar-reġistrazzjoni għandha sseħħ qabel ir-reġistrazzjoni fuq l-inizjattiva tar-Reġistru, jew wara r-reġistrazzjoni fuq l-inizjattiva tar-Reġistru, jew wara xi disputa fir-rigward tar-reġistrazzjoni tal-isem tad-dominju in kwistjoni.”
;
(2)
għandu jiddaħħal l-Artikolu 6a li ġej:
“Artikolu 6a
Verifika addizzjonali fil-livell tal-karattri
1. Ir-Reġistru għandu jimplimenta miżuri tekniċi biex titnaqqas kemm jista' jkun il-possibbiltà ta' konfużjoni viżiva li tista' tirriżulta mill-użu ta' karattri fil-lingwi uffiċjali kollha msemmija fl-Artikolu 6(4). Dawk il-miżuri tekniċi għandhom ikunu parti mill-verifika tal-validità tal-applikazzjonijiet tar-reġistrazzjoni u jistgħu jirriżultaw f'dikjarazzjoni li l-isem tad-dominju li jkun qed jintalab ikun ineliġibbli għar-reġistrazzjoni.
2. Il-miżuri tekniċi msemmija fil-paragrafu 1 għandhom jiġu stabbiliti mir-Reġistru u għandhom ikunu raġonevoli, ċari u mhux diskriminatorji.
3. Il-miżuri tekniċi msemmija fil-paragrafu 1, (inklużi xi emendi li jistgħu jsiru minn żmien għal żmien) għandhom jitqiegħdu għad-dispożizzjoni tal-pubbliku mir-Reġistru f'forma faċilment aċċessibbli, u għandhom isiru applikabbli mill-pubblikazzjoni tagħhom.
4. Qabel ma jimplimenta l-miżuri tekniċi msemmija fil-paragrafu 1, jew jemendahom minn żmien għal żmien, ir-Reġistru għandu jqis l-aħjar prattika internazzjonali, jikkonsulta lill-industrija u jikseb l-approvazzjoni tal-Kummissjoni.”
;
(3)
fl-Artikolu 17, it-tieni paragrafu huwa sostitwit b'dan li ġej:
“eurid.eu, registry.eu, nic.eu, dns.eu, internic.eu, whois.eu, das.eu, coc.eu”
;
(4)
l-Anness huwa sostitwit bit-test fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta' Marzu 2015.

Labels: 12
7
15